[pic] | KOMISIA EURÓPSKYCH SPOLOČENSTIEV | V Bruseli 23.10.2007 KOM(2007) 647 v konečnom znení 2005/0246 (COD) OZNÁMENIE KOMISIE EURÓPSKEMU PARLAMENTU podľa druhého pododseku článku 251 ods. 2 Zmluvy o ES týkajúce sa spoločnej pozície Rady k prijatiu návrhu nariadenia Európskeho parlamentu a Rady, ktorým sa ustanovuje Colný kódex Spoločenstva (modernizovaný Colný kódex) 2005/0246 (COD) OZNÁMENIE KOMISIE EURÓPSKEMU PARLAMENTU podľa druhého pododseku článku 251 ods. 2 Zmluvy o ES týkajúce sa spoločnej pozície Rady k prijatiu návrhu nariadenia Európskeho parlamentu a Rady, ktorým sa ustanovuje Colný kódex Spoločenstva (modernizovaný Colný kódex) 1. SÚVISLOSTI Dátum doručenia návrhu Európskemu parlamentu a Rade (dokument KOM(2005) 608 v konečnom znení – 2005/0246COD): | 30. november 2005 | Dátum predloženia stanoviska Európskeho hospodárskeho a sociálneho výboru: | 5. júl 2006 | Dátum predloženia stanoviska Európskeho parlamentu, prvé čítanie: | 12. december 2006 | Dátum zmeneného a doplneného návrhu, ktorý sa ústne predložil pracovnej skupine Rady pre colnú úniu (legislatíva a politiky): | 11. január 2007 | Dátum politickej dohody v Rade: | 25. jún 2007 | Dátum prijatia spoločnej pozície kvalifikovanou väčšinou: | 15. október 2007 | 2. CIEĽ NÁVRHU KOMISIE Cieľom tohto návrhu je zmodernizovať a zjednodušiť colné právne predpisy a administratívne postupy z hľadiska colných orgánov ako aj z hľadiska obchodníkov. Účelom navrhovanej modernizácie colných postupov a režimov je takisto prispôsobiť colné pravidlá bežným normám pre interoperabilné IT systémy. Návrh sa musí vnímať v súvislosti so stratégiou pre rast a zamestnanosť a s „lepšou právnou reguláciou“, pretože sa ním zjednodušia právne predpisy EÚ, znížia obchodné náklady v Európe a zvýši efektívnosť, transparentnosť a dôvera verejnosti. Vypracoval sa aj na dosiahnutie cieľov iniciatívy elektronickej štátnej správy, prostredníctvom ktorej by sa takisto malo podnikom umožniť v plnej miere využívať všetky výhody moderných technológií a s nimi spojeného zjednodušenia obchodu. Tento návrh je z politického hľadiska nesmierne dôležitý, pretože sa ním jednotný trh ešte viac prehĺbi. Je významným krokom v odbúravaní zostávajúcich bariér pre úplne integrované colné územie. Ide o citlivú záležitosť, pretože si vyžaduje ťažké rozhodnutia a v niektorých prípadoch bolestivé reformy (predovšetkým pri cieli dosiahnuť interoperabilitu medzi elektronickými systémami preclievania členských štátov). 3. PRIPOMIENKY K SPOLOČNEJ POZÍCII 3.1 Všeobecné súvislosti Spoločná pozícia, ktorá sa dosiahla kvalifikovanou väčšinou 25. júna 2007 prostredníctvom politickej dohody, je v súlade s hlavnými líniami zmeneného a doplneného návrhu Komisie. Vykonané zmeny majú zabezpečiť prehľadnejšie, pružnejšie a vhodnejšie právne predpisy, ktoré naplnia zámer zachovať adekvátnu rovnováhu medzi colnými kontrolami a zjednodušením zákonného obchodu. 3.2 Zváženie pozmeňujúcich a doplňujúcich návrhov Parlamentu v prvom čítaní Rada vo svojej spoločnej pozícii nesúhlasila so všetkými pozmeňujúcimi a doplňujúcimi návrhmi Európskeho parlamentu, iba 36 z 54 pozmeňujúcich a doplňujúcich návrhov Parlamentu do nej zahrnula v plnom rozsahu alebo v zásade, to znamená v upravenej podobe na účely súladu alebo zrozumiteľnosti alebo v čiastočne upravenej podobe. V tabuľke v prílohe sa uvádza miera zhody medzi pozmeňujúcimi a doplňujúcimi návrhmi Európskeho parlamentu v súvislosti s odôvodneniami a ustanoveniami návrhu Komisie a zodpovedajúcimi odôvodneniami a ustanoveniami, zmenenými a doplnenými a prečíslovanými v spoločnej pozícii Rady. Pozmeňujúce a doplňujúce návrhy, ktoré prijala Rada aj Komisia Rada v plnom rozsahu prijala pozmeňujúce a doplňujúce návrhy 1, 4, 6, 7, 8, 12, 17, 20, 21, 32, 33, 35, 38, 49, 52 a 56 ; v zásade prijala návrhy 2, 3, 9, 10, 16, 18, 31, 36, 37, 39, 42 až 48 a 50 . Pozmeňujúci a doplňujúci návrh 26 sa prijal iba vzhľadom na uplatňovanie zjednodušených postupov v prípade tovaru Spoločenstva, s ktorým sa obchoduje s územiami, ktoré sú súčasťou colného územia Spoločenstva, ale na ktoré sa nevzťahuje územná pôsobnosť 6. smernice o DPH, alebo s ktorým tieto územia obchodujú medzi sebou. Komisia všetky tieto pozmeňujúce a doplňujúce návrhy už prijala, okrem návrhov 21 a 31 . Rada v prípade pozmeňujúcich a doplňujúcich návrhov 11 a 13 , hoci úplne súhlasí so zásadou prispôsobenia návrhu k novému regulačnému postupu s kontrolou podľa článku 5a rozhodnutia o „komitológii“, dospela k iným záverom o niektorých ustanoveniach o splnomocnení ako Európsky parlament a dokončila prácu Európskeho parlamentu pri prispôsobení ďalších ustanovení. Pozmeňujúce a doplňujúce návrhy, ktoré neprijala ani Rada ani Komisia Rada neprijala tieto pozmeňujúce a doplňujúce návrhy, s ktorými nesúhlasila ani Komisia: Pozmeňujúci a doplňujúci návrh 5 , pretože odkazy na rozhodnutie, ktorým sa mení a dopĺňa rozhodnutie o komitológii sa musia uviesť v poznámke pod čiarou a nie v texte. Pozmeňujúci a doplňujúci návrh 14 , pretože systémy akreditácie colných zástupcov nespadajú do rozsahu pôsobnosti colného kódexu. Pozmeňujúci a doplňujúci návrh 22 , pretože zmenou znenia by sa mohla ohroziť schopnosť colných orgánov vykonávať náhodné kontroly. Pozmeňujúci a doplňujúci návrh 23 pretože vynechanie údaju o úradných hodinách colných úradov by vážnym spôsobom znemožnilo úsilie týmto návrhom vytvoriť rámec pre vyberanie colných poplatkov a pretože zavedením zmienky „alebo akékoľvek iné úkony, ktoré stanovujú colné predpisy“ by sa aj naďalej umožnilo vyberanie colných poplatkov za vystavenie elektronických colných vyhlásení, ako sa deje v určitých členských štátoch. Pozmeňujúci a doplňujúci návrh 25 pretože na jeho základe by členské štáty boli povinné zabezpečiť prevádzku vo všetkých colných úradoch 24 hodín denne, 7 dní do týždňa, čo by síce bolo žiaduce, ale v súčasnosti nerealistické. Pozmeňujúci a doplňujúci návrh 26 (čiastočne), pretože uplatňovaním zjednodušených postupov na takýto tovar, ktorý sa pohybuje iba v rámci jedného členského štátu alebo medzi niektorými členskými štátmi, by sa nezabezpečilo jednotné uplatňovanie ustanovení o DPH v rámci jednotného trhu. Pozmeňujúci a doplňujúci návrh 28 , pretože jeho prijatie by viedlo k využívaniu colného kódexu na účel vytvárania rokovacích smerníc pre pravidlá pôvodu v preferenčných dohodách, čo je však podľa článku 133 Zmluvy o ES výsadou Rady, ako aj uplatňovanie článku 187 Zmluvy o ES. Pozmeňujúci a doplňujúci návrh 29 , pretože tento článok zmenila a doplnila Rada tak, že v prípade viacerých dlžníkov by za splatenie colného dlhu boli zodpovední všetci spoločne a nerozdielne. Pozmeňujúci a doplňujúci návrh 30 , pretože z hľadiska tvorby legislatívy nie je vhodné uvádzať príklady a pretože v kódexe stačí uviesť, že iné formy záruky sú takisto prijateľné. Pozmeňujúce a doplňujúce návrhy 40 a 41 , pretože v obidvoch prípadoch sa v nich nesprávne vykladajú súčasné a navrhované ustanovenia. Dohovor COTIF nie je medzinárodný dohovor, ktorým by sa ustanovoval tranzitný postup ani zaručovala sloboda tranzitu, a preto sa v týchto článkoch nemôže zohľadniť. Pozmeňujúci a doplňujúci návrh 51 , pretože je založený na nesprávnom chápaní, že predbežné colné vyhlásenie o výstupe by sa mohlo spracovať rovnakým spôsobom ako predbežné colné vyhlásenie o dovoze. Pozmeňujúci a doplňujúci návrh 53 , pretože je v rozpore so zásadou subsidiarity. Pozmeňujúce a doplňujúce návrhy, ktoré Rada neprijala, ale ktoré predtým Komisia prijala Rada neprijala tieto pozmeňujúce a doplňujúce návrhy, s ktorými Komisia predtým súhlasila: Pozmeňujúci a doplňujúci návrh 15 , pretože článok 13 návrhu sa má zapracovať do článku 11. Pozmeňujúci a doplňujúci návrh 24 , pretože z dôvodu nového znenia ustanovenia by sa zoznam stal vyčerpávajúcim zoznamom [za predpokladu, že návrh 24 by sa netýkal všetkých jazykových znení]. Pozmeňujúci a doplňujúci návrh 54 , pretože navrhovaný článok 195 sa z revidovaného znenia vypustil, keďže Rada zastáva názor, že kódex a jeho vykonávacie nariadenia by mali byť natoľko jasné, aby vysvetlivky a usmernenia boli potrebné iba za mimoriadnych okolností, a teda aby nebolo potrebné nariadeniu dať „tretiu základňu“ ani túto povinnosť v kódexe určiť Komisii. 3.3. Nové ustanovenia, ktoré zaviedla Rada Spoločná pozícia obsahuje aj niekoľko ďalších úprav, ktoré vykonala Rada a ktoré sa týkajú úvah vyjadrených v pozmeňujúcich a doplňujúcich návrhoch Európskeho parlamentu, v ktorých sa zohľadnili záujmy obchodnej sféry v EÚ, ako aj obáv, ktoré vzniesli colné správy členských štátov. Úpravy sa dajú rozdeliť do dvoch kategórií – na dôležité otázky colného zastúpenia, centralizovaného colného konania a „jediného okienka“ (pre ktoré sa v Rade ministrov hľadala a aj prisľúbila politická podpora) a na niekoľko menej významných otázok ako zjednodušenia na úrovni členských štátov, používanie záruk a právo na vypočutie, pre ktoré sa našli viac či menej praktické riešenia. Zmeny v postupe prijímania vykonávacích ustanovení mali takisto výrazný vplyv na modernizovaný kódex. Hlavné zmeny a doplnenia sú tieto[1]: Z odôvodnenia 14 (pôvodne odôvodnenie 12 v návrhu Komisie) sa vypustil odkaz na spoločný rámec Spoločenstva pre sankcie, v súlade s článkom 21 (pôvodne článok 22), a vypustilo sa odôvodnenie 32 návrhu Komisie, keďže aj z revidovaného kódexu sa vypustili všetky zmienky o spotrebnej dani a DPH, pretože na tieto dane sa vzťahujú iné právne predpisy. Takisto sa zmenil a doplnil zoznam zrušených nariadení v odôvodnení 39 (pôvodne odôvodnenie 38). Do spoločnej pozície sa v úplnej miere neprevzalo ani zachovanie súčasných zjednodušení na vnútroštátnej úrovni v colných právnych predpisoch, ktoré Európsky parlament podporil. Zrušenie vnútroštátnych právomocí je jedným zo základov navrhovanej reformy, pretože by mohli viesť k nejednotnému uplatňovaniu colných pravidiel v členských štátoch a k sťaženiu vytvárania rovnakých podmienok pre podniky na celom území EÚ. Na druhej strane sa však prijali viaceré ustanovenia, ktoré Parlament odporučil, predovšetkým článok 1 ods. 3, aby sa mohli uplatňovať zjednodušené postupy v prípade pohybu tovaru medzi Európskym spoločenstvom a jeho „osobitnými územiami“ ako sú Alandské ostrovy, Normanské ostrovy, Kanárske ostrovy atď. Pokiaľ ide o colné zastúpenie , v spoločnej pozícii sa zavádzajú podmienky založené na „spoločných“ kritériách, ktoré musia spĺňať colné zastúpenia činné vo viac ako jednom ČŠ, keďže ide o záležitosť, o ktorej by nemal rozhodnúť jednostranne jeden členský štát. Napriek tomu, že nejde o „akreditačný postup“, tieto podmienky by mali byť odpoveďou na obavy EP, colných zástupcov a niektorých členských štátov a sú v súlade so zmluvou a smernicou o službách. Ďalej sa v spoločnej pozícii bližšie určujú výnimky z povinnosti preukázať splnomocnenie na vykonávanie činnosti ako colný zástupca podľa článku 12. Vypustil sa článok 13 návrhu Komisie, keďže sa v zásade zapracoval do článku 11. V článku 16 ods. 4 (pôvodne článok 17 ods. 4) Rada predlžuje lehotu, v rámci ktorej musia colné orgány prijať vyžiadané rozhodnutie a oboznámiť s ním žiadateľa, na štyri mesiace, čo viac zodpovedá bežným pravidlám v členských štátoch. Vypustil sa článok 35 z návrhu Komisie, ktorý sa týkal zjednodušených postupov , pretože toto ustanovenie sa podrobnejšie určuje v novom článku 116, v novom ods. 3 článku 1 a v článku 183 ods. 2 písm. c) (pôvodne článok 194). Požiadavku, že členské štáty musia Komisii oznamovať colné sankcie , Rada zapracovala do článku 21 (pôvodne článok 22), ale v obmedzenej forme, a to, že členské štáty musia oznamovať iba vnútroštátne ustanovenia v účinnosti alebo tie, ktoré nadobúdajú účinnosť. Ustanovenie v článku 29 (pôvodne v článku 31) o predĺženej lehote uchovávania dokladov a iných informácií , ktoré sa pôvodne vzťahovalo iba na odvolanie, sa teraz vzťahuje aj na súdne konania. Rada sa na základe politických úvah rozhodla ponechať nariadenie Rady (ES) č. 82/2001, v ktorej sa vymedzujú pravidlá pôvodu výrobkov v prípade Ceuty a Melilly, ako samostatné, avšak s prísľubom, že ho aktualizuje a prispôsobí podľa iných pravidiel pôvodu, článok 39 (pôvodne článok 42) sa zodpovedajúcim spôsobom zmenil a doplnil. Podrobné predpisy o vzťahoch a pravidlách záložnej metódy určovania colnej hodnoty sa presunuli do vykonávacích ustanovení, v dôsledku čoho sa vypustil článok 46 návrhu Komisie. Rada v článku 51 (pôvodne článok 56) opätovne zaviedla ustanovenie, že ak je za zaplatenie colného dlhu zodpovedných niekoľko osôb , sú za jeho uhradenie zodpovední všetci spoločne a nerozdielne. Zároveň sa upustilo od navrhovanej výzvy colným orgánom usilovať sa získať späť dlh ponajprv od osôb, ktoré úmyselne porušili colné predpisy. V článku 72 ods. 3 sa však ponechala možnosť v takomto prípade pozastaviť lehotu pri platbe cla (pôvodne článok 77 ods. 3). V článku 54 (pôvodne článok 59) Rada v rámci vykonávacích opatrení v súvislosti s výpočtom sumy cla takisto zaviedla ochranné opatrenie s cieľom predísť obchádzaniu nomenklatúrnych opatrení, akým je napr. antidumpingové clo. Pokiaľ ide o záruky , nastolila sa otázka v súvislosti s návrhom rozšíriť zodpovednosť ručiteľa na všetky colné dlhy, ktoré vyplývajú z nedeklarovaného tovaru a kontrol po preclení. Rada zmenou a doplnením článku 56 (pôvodne článok 61) objasnila, že toto sa týka všetkých záruk vo všeobecnosti, ale členské štáty si môžu samé vybrať, či chcú záruku používať aj na zaplatenie dlhov po preclení, a to iba v tom prípade, ak sa záruka neuvoľní. V spoločnej pozícii sa takisto presnejšie vymedzuje potreba prijať vykonávacie ustanovenia týkajúcich sa všeobecných ustanovení o zárukách, predovšetkým v spojitosti s inými prípadmi, v ktorých sa záruka nevyžaduje, napr. pri určitých spôsoboch dopravy/prepravy alebo keď má záruka obmedzenú platnosť. Ďalej sa v článku 61 o ručiteľoch (pôvodne článok 66) presnejšie vymedzujú inštitúcie, ktoré môžu poskytnúť záruku bez schválenia. Z článku 62 (pôvodne článok 67) sa vypustil návrh obmedziť využívanie komplexných záruk so zníženou sumou alebo ich odpustenie na SHS, pričom sa pri oboch zjednodušeniach sa budú musieť splniť rovnaké kritériá, ako kritériá pre SHS (predovšetkým preukázanie spôsobilosti plniť svoje záväzky). Keďže sa v novom kódexe kladú základy pre systémové kontroly, Rada v podstate prijala zásadu „ samovymeriavania cla “ , ktorú v Rade propagovali niektoré členské štáty, podľa ktorej sa colné formality do najväčšej možnej miery zjednodušujú a schválené hospodárske subjekty si môžu výšku cla stanoviť (vymerať) sami, ak to je možné a príhodné. Právo colných orgánov prijať sumu cla, ktorá sa má zaplatiť, určenú deklarantom je teraz zahrnuté v článku 66 ods. 2 (pôvodne článok 71 ods. 2) a rovnako, ako v prípade centralizovaného colného konania, sa v novom článku 116 zahŕňa vymedzujúce ustanovenie, v ktorom sa načrtáva a objasňuje podstata samovymeriavania cla, ktoré však bude obmedzené iba na schválené hospodárske subjekty. Článok 84 návrhu Komisie sa vypustil, vymedzenie pojmov vrátenie a odpustenie sa zahrnulo do článku 4 a ostatné ustanovenia do článku 79 (pôvodne článok 85). V článku 86 (pôvodne článok 92) bolo zámerom Rady objasniť podmienky zániku colného dlhu v prípade, keď je tovar zaistený a zhabaný. Rada okrem toho síce uznala úlohu dlžníkov v boji proti podvodom, ale stiahla návrh ustanovenia, na základe ktorého by sa výslovne povolil zánik colného dlhu vzniknutého pri kontrolovanej dodávke tovaru realizovanej s cieľom vypátrania páchateľov, keďže nie v každom členskom štáte je to bežnou praxou. Do kapitoly 2 hlavy V – Prepustenie tovaru do colného režimu sa pridal nový článok 106 s prehľadom a objasnením základnej koncepcie centralizovaného colného konania , ktoré už nebude obmedzené na SHS, ale žiadatelia oň musia spĺňať tie isté kritériá ako SHS. Ďalej sa v záujme logického členenia pozmenila osnova tejto kapitoly; pravidlá pre zjednodušené a dodatočné vyhlásenia sa teraz nachádzajú pri pravidlách pre bežné vyhlásenia a všeobecných ustanoveniach, ktoré sa vzťahujú na všetky typy. (Články 125 a 128 návrhu Komisie sa prečíslovali na 109 a 110, články 114 až 117 na 111 až 114). Rada v článku 109 (pôvodne článok 125) zrušila obmedzenie využívania zjednodušených colných vyhlásení na SHS, čím sa ustanovenie o „príležitostnom“ zjednodušenom colnom vyhlásení v článku 127 návrhu Komisie stáva nadbytočným, a opäť zaviedla (ale v článku 112 (pôvodne článok 114)) obmedzenie práva colných orgánov upustiť od povinnosti predložiť tovar na prípad, keď má zjednodušené colné vyhlásenie formu zápisu do evidencie. Články 126 a 127 návrhu Komisie sa preto vypustili. Ďalej sa v článku 111 spoločnej pozície (pôvodne článok 114) v kódexe opätovne zavádza údaj o osobách, ktoré nemusia mať sídlo na colnom území Spoločenstva na to, aby podali colné vyhlásenie. V novej kapitole 3 – Overovanie a prepustenie tovaru – v hlave V sa logickým spôsobom oddelili aspekty preclievania tovaru deklarovaného na prepustenie do určitého režimu. (Články 118 až 124 návrhu Komisie sa prečíslovali na 117 až 121, 123 a 124.) V novom článku 122 sa ustanovujú vykonávacie opatrenia. [Pôvodná kapitola 3 - Zjednodušené postupy týkajúce sa colných vyhlásení - v návrhu Komisie je teraz kapitola 2 oddiel 3 tejto hlavy, článok 129 návrhu Komisie sa vypustil.] V spoločnej pozícii sa takisto zmenil a doplnil článok 138 (pôvodne článok 146), keďže ukončenie tranzitného režimu a jeho vybavenie sú dve odlišné fázy a všetky pravidlá uzavretia režimu sa presunuli do článku 146 (pôvodne článok 155). Úvodný článok 154 návrhu Komisie sa vypustil, keďže nebol potrebný. Dočasné uskladnenie sa podľa ustanovení modernizovaného kódexu stáva colným režimom a, rovnako ako pri tovare umiestnenom v colných skladoch a slobodných pásmach, prepustenie tovaru z režimu dočasného uskladnenia do iného režimu už nebude časovo obmedzené, aby po uplynutí určitej lehoty nedochádzalo k vzniku colného dlhu. V článku 150 (pôvodne článok 159) sa uvádzajú osobitné okolnosti, za ktorých sa dočasné uskladnenie môže časovo obmedziť, predovšetkým vtedy, keď sklad prevádzkuje samotný colný orgán a nie sú uzavreté žiadne obchodné dohody, a za výnimočných okolností. V tom istom článku sa ustanovuje aj prijatie vykonávacích ustanovení pre uvedené výnimočné okolnosti. Článok 166 návrhu Komisie týkajúci sa režimov v slobodnom colnom pásme sa vypustil a jeho ustanovenia sa presunuli do článku 159 (pôvodne článok 169). V spoločnej pozícii sa v článku 177 (pôvodne článok 187) v rámci výstupných formalít ustanovuje predkladanie tovaru, ktorý opúšťa colné územie Spoločenstva, na colnom úrade na mieste odoslania, t.j. na colnom úrade výstupu. V kódexe platnom v súčasnosti sa takéto predkladanie tovaru výslovne uvádza v pravidlách určitých režimov, napr. vývozu, tranzitu, ale nie vo všetkých prípadoch, čo je však teraz potrebné na účely bezpečnostných kontrol. V celom kódexe sa teraz vychádza z uplatňovania rozhodnutia Rady 2006/512/ES[2] o „ komitológii “, ktorým sa ustanovujú postupy pre výkon vykonávacích právomocí prenesených na Komisiu, pričom všetky články, v ktorých sa na Komisiu prenáša právomoc prijímať vykonávacie opatrenia , sa zmenili a upravili tak, že sa v nich konkretizujú postupy, ktoré sa majú v jednotlivých prípadoch uplatňovať. V mnohých prípadoch sa k týmto ustanoveniam pridal podrobnejší rámec pre komitologický postup. 3.4. Kľúčové otázky, ktoré nie sú predmetom zmien a doplnení/stanovísk „Centralizované colné konanie“ bude mať vplyv na sumy, ktoré členské štáty vyberú a tým pádom na podiel (25 %) z cla, ktorý si ako náklady na výber môžu ponechať, na DPH a na štatistiky. Aby tieto otázky, ktoré nesúvisia s ustanoveniami colného kódexu, nemali za následok oddialenie prijatia modernizovaného kódexu, Rada sa zjednotila na vyhlásení, v ktorom vyjadrila súhlas s vytvorením mechanizmu na prispôsobenie toku nákladov na výber. Tento mechanizmus by sa mal vytvoriť v rámci vhodných fór a mal by sa mu priznať štatút, ktorým sa zaručí jeho právna záväznosť pre členské štáty, mal by byť už účinný, keď účinnosť nadobudne modernizovaný kódex a fungovať, keď sa kódex začne uplatňovať. Rada vo svojom vyhlásení ďalej konštatuje, že centralizované colné konanie si môže vyžadovať aj prispôsobenie v oblasti DPH, štatistiky a vnútroštátnych zákazov a obmedzení a že tieto otázky by sa mali vo vhodných fórach vyjasniť pred tým, ako ustanovenia o centralizovanom konaní v modernizovanom Colnom kódex nadobudnú účinnosť. V inom vyhlásení sa Rada a Komisia dohodli, že zhodnotia fungovanie centralizovaného colného konania tri roky po tom, ako modernizovaný kódex nadobudne účinnosť. 4. ZÁVER Komisia vyjadruje plnú podporu spoločnej pozícii, v ktorej sú zapracované a vylepšené pozmeňujúce a doplňujúce návrhy Európskeho parlamentu. Príloha 1 Tabuľka zhody medzi 54 pozmeňujúcimi a doplňujúcimi návrhmi Európskeho parlamentu, zodpovedajúcimi odôvodneniami/ustanoveniami návrhu Komisie (COM(2005)0608) a prečíslovanými odôvodneniami/ustanoveniami v spoločnej pozícii Rady (Pozmeňujúce a doplňujúce návrhy Európskeho parlamentu, ktoré zamietla buď Komisia alebo Rada alebo obidve inštitúcie sú vysvietené sivou farbou.) No EP Amendment | No Recital/Article (Commission's proposal) | No Recital/Article (Council's common position) | 1 | 1 | 1 | 2 | new Recital 6a | Recital 8 | 3 | Recital 8 | Recital 10 | 4 | Recital 9 | Recital 11 | 5 | Recital 36 | Recital 35 | 6 | Recital 38 | Recital 39 | 7 | 2 | 2 | 8 | 4 (4) | 4 (5) | 9 | 4 (new 4a) | 4 (6) | 10 | 4 (new 8a) | 4 (11) | 11 (Comitology) | 5 (1) sub-par. 2, 11 (2), 59 (c), 61, 68, 77, 81, 83, 93 (3)(a), 93 (3)(c), 95, 107, 115, 116, 117, 128, 137, 138, 141, 143 (2), 144 (2), 145, 150, 172, 174, 186, 191, 192, 193 | 5 (1) sub-par. 2, 11 (3) (a), 59 (c), 61 (9), 68 (3), 77 (3), 81, 83 (1) sub-par. 2, 83 (5), 95 (2) (a), (b) and (c), 107 (2) (a) and (b), 117 (1) sub-par. 3, 120 (3), 121 (2), 141, 143 (2), 145 (2), 150 (1) sub-par. 4, 150 (2) sub-par 2, 150 (3) sub-par 2, 191 sub-par. 3, 192 (2) | 12 | 9 (2) | 9 (2) (phrase deleted) | 13 (Comitology) | 10 (3), 16, 17, 21, 27, 35, 41, 42 (3), 42 (4), 59 (b), 60, 63, 64, 67, 93 (3)(b), 99, 109, 113 (1), 125, 143 (1), 143 (3), 152, 153, 157, 174, 186, 194 (a), 194 (c) | 1 (3) sub-par 2 &3, 10 (2), 16, 17 (5), 21 (7) c), 27 (3), 41, 42 (3) & (4), 59 b), 60 (2) sub-par 2), 63 sub-par 2, 64 (1) sub-par 2, 67 (3), 93 (3), 99 (2), 107 (2) b), 109, 113 (1) sub-par 2, 114 (2)&(3), 123, 143 (1) sub-par 4, & (3) sub-par 2, 152 (2), 153 (3) sub-par 2, 157 (2) sub-par 2, 174 sub-par 1, 186 (1), 194 (1)&(2) | 14 | 11 (new 2a and 2b) | 11 | 15 | 13 | Article deleted | 16 | 14 (2) | 13 (2) | 17 | 14 (3) | 13 (3)(a) | 18 | 15 (d) &(e) | 14 (d)&(e) | 20 | 16 (e) | 15 (e) | 21 | 22 (1) | 21 (1) | 22 | 27 (2), sub-par 1 | 25 (2), sub-par 1 | 23 | 32 (1) | 30 (1), sub-par 1 | 24 | 32 (2) | 30 (1), sub-par. 2 | 25 | 32 (2) (a) | 30 (1), sub-par 2 (a) | 26 | 35 (new 2a and 2b) | 1 (3) [+ 116, 183 (2) (c)] | 27 | 38 (not in EN) | 35 (not in EN) | 28 | 42 (new 5a) | 39 | 29 | 56 (new 1a) | 51 (paragraph deleted) | 30 | 64 (1) (c) | 59 (1) (c) | 31 | 67 (2) | 62 (2) | 32 | 94 (new 4a) | 88 (4) | 33 | 101 (4) (c) | 95 (4) | 34/35 | 114 (1) | 112 (1) | 36 | 115 (2) | 111 (2) | 37 | 125 | 109 (1) | 38 | 141 | Article deleted | 39 | 152 (1) (b) | 144 (1) (b) | 40 | 153 (2) (new f a) | 145(2) | 41 | 152 (3) (new f a) | 144 (3) | 42 | 155 (1) (c) | 146 (1) (c) | 43 | 157 (2) (b) | 148 (1) (b) | 44 | 158 (2) | 149 (2) (phrase deleted) | 45 | 160 (3) | 151 (3) | 46 | 172 (1), sub-par 2 | 162 (1) (a) | 47 | 178 (1) (b) | 168 (1) (b) | 48 | 187 (2), sub-par 2 | 177 (1) | 49 | 190 (1) | 180 (1) | 50 | 190 (2), sub-par 2 (new 2a) | 180 (3) | 51 | 190 (new 3a) | 180 | 52 | 193 | Article deleted | 53 | 194 (a) | 183 (1) | 54 | 195 (new 1a) | Article deleted | 55 | 196 (new 2a) | 184 (4) | 56 | 198 | 186 | Príloha 2 SPOLOČNÉ VYHLÁSENIE RADY A KOMISIE O ZHODNOTENÍ FUNGOVANIA CENTRALIZOVANÉHO COLNÉHO KONANIA Rada a Komisia sa zhodli, že Komisia by tri roky po tom, ako modernizovaný Colný kódex nadobudne účinnosť, mala zhodnotiť fungovanie centralizovaného colného konania. Komisia Rade a Európskemu parlamentu predloží správu vychádzajúcu z príspevkov členských štátov a v prípade potreby predloží návrh na zmenu právnych predpisov. [1] Tieto poznámky sa vzťahujú na články, ktoré sa v spoločnej pozícii prečíslovali, ich pôvodné číslo v návrhu Komisie sa uvádza v zátvorkách. [2] Ú. v. EÚ L 200, 22.7.2006, s. 11.